b"\n_START_ARTICLE_\nCasa a la pla\xc3\xa7a des Portitx\xc3\xb3, 2\n_START_SECTION_\nDescripci\xc3\xb3\n_START_PARAGRAPH_\nSituada dins del nucli antic de la poblaci\xc3\xb3, a la pla\xc3\xa7a des Portitx\xc3\xb3, en el l\xc3\xadmit entre la platja Gran i l'inici de la riba des Poal._NEWLINE_Edifici entre mitgeres de planta rectangular, destinat a habitatge unifamiliar. El sector original de la construcci\xc3\xb3 est\xc3\xa0 format per planta baixa i un pis i, posteriorment, se li va afegir un altre cos a la part superior, distribu\xc3\xaft en dues plantes i amb teulada a dues vessants, retirat de la l\xc3\xadnia del carrer. La fa\xc3\xa7ana presenta una porta d'acc\xc3\xa9s i un gran portal, ambdues obertures d'arc deprimit c\xc3\xb2ncau. Al primer pis, els dos finestrals amb sortida a un balc\xc3\xb3 corregut, presenten el mateix tipus d'arc, aix\xc3\xad com l'emmarcament del plaf\xc3\xb3 de cer\xc3\xa0mica vidrada decorat, situat al centre. La cornisa est\xc3\xa0 formada per ressalts geom\xc3\xa8trics i dentat inferior i, damunt seu, hi ha un coronament sinu\xc3\xb3s amb barana de ferro, que delimita l'actual terrassa del segon pis._NEWLINE_La resta de la construcci\xc3\xb3 es troba arrebossada i pintada de color blanc.\n_START_SECTION_\nHist\xc3\xb2ria\n_START_PARAGRAPH_\nDurant una reforma, que va augmentar el volum en altura de l'edifici, van desapar\xc3\xa8ixer els \xc3\xb2culs de la coberta ventilada, de la cornisa i de la balustrada de la terrassa superior."